
Különböző felszínborítások vízforgalomra gyakorolt hatása Zala megye példáján

Magyarországon az evapotranszspiráció és a lefolyás aránya 90 és 10% körül alakul. Ezért a hidrológiai körfolyamat jobb megismeréséhez elengedhetetlen a párolgás mennyiségének minél pontosabb meghatározása.

Zala megye területi vízmérlegét távérzékelési adatokon alapuló, 1 km2-es térbeli felbontású aktuális evapotranszspiráció (ET) térképek segítségével elemeztem, melyeket Szilágyi és Kovács készített a 2000-2008-as időszakra (Szilágyi J., Kovács Á., 2011: A calibration-free evapotranspiration mapping technique for spatially-distributed regional-scale hydrologic modeling. J. Hydrol. Hydromech., 59, 2011, 2, 118–130.).

A többéves (1999-2008) aktuális párolgást a talajvízmélység és a felszínborítás függvényében, az ET térképekből származtatott (a csapadék és a párolgás különbségeként: R = P ‒ ET) térben osztott lefolyást pedig a felszínborítás függvényében értékeltem. A megye éves átlagos párolgása (kb. 577 mm/év) 88%-a volt az éves átlagos csapadékösszegnek (655,7 mm/év) a vizsgált időszakban. A legmagasabb párolgásértékek a vizek, valamint az erdők és természetközeli területek felszínborítási kategóriáknál jelentkeztek. A többéves átlagos lefolyás a legnagyobb a mesterséges felszíneken, és egyre kisebb a további felszínborítási kategóriák esetében. Mind a párolgás, mind a lefolyás évenkénti vizsgálatát is elvégeztem, az egyes évek csapadék- és hőmérséklet-adatainak összehasonlításával.

A klímaváltozás párolgásra gyakorolt hatásának értékeléséhez a többletvízhatástól független területeken egy Budyko-féle megközelítésen alapuló éghajlat lefolyás modell térben osztott kalibrációs paraméterének (α) értékeit számítottam. A többletvízhatású pixelekre egy lineáris β-paraméterű modell (aktuális párolgás / kádpárolgás) került bevezetésre. A két paraméter térképének, valamint klímamodellek csapadékösszeg- és középhőmérséklet-előrejelzéseinek felhasználásával történt az éves átlagos párolgás valamint lefolyás becslése a 21. század végéig. Az előrejelzés alapján az éves átlagos aktuális párolgás 27 mm-el növekedhet, míg a lefolyás a harmadára csökkenhet a század végére.



